Valby Lokaludvalgs høringssvar vedr. Agenda 21-strategien

Valby Lokaludvalg har modtaget Agenda 21-strategien Bæredygtige sammenhænge i høring. Strategien er behandlet i miljøgruppen i Valby og er efterfølgende godkendt af Valby Lokaludvalg.

Valby Lokaludvalg hilser velkomment at man lægger så stor vægt på at inddrage borgere i partnerskaber for at løse de forskellige miljømæssige målsætninger. Det er en meget positiv målsætning at eksisterende borgerdrevne initiativer understøttes og styrkes af kommunen, og at kommunen samtidig kan tage ved lære af de her indhøstede erfaringer.

Strategien er et godt udgangspunkt for det videre agenda 21–arbejde i Københavns Kommune. Strategien har den styrke at den kobler sig til allerede vedtagne planer i Københavns Kommune fx Ressource- og Affaldsplanen, Grøn mobilitet og Klimatilpasning. Det er at foretrække fremfor en række konkrete projekter på meget forskellige niveauer, som i den forrige Agenda 21-plan.

Som tidligere år er strategien desværre ikke finansieret. Det er vigtigt, at der fra politisk hold også udtrykkes klar politisk vilje til Agenda 21-arbejdet i Københavns Kommune. Derudover er det vigtigt at strategien forankres lokalt. Valby Lokaludvalg bidrager gerne til dette arbejde, og deltager også gerne i statusmøder sammen med forvaltningen, de øvrige lokaludvalg og miljøpunkter.

Valby Lokaludvalg udarbejder årligt en miljøårsplan, hvor de lokale indsatsområder spiller sammen med Agenda 21-strategien og de centrale målsætninger for Københavns Kommune på miljø- og naturområdet. Agenda 21-strategien kan fint fungere som et langsigtet pejlemærke for det lokale miljøarbejde, men også for miljøarbejdet på tværs af bydelene.

Valby Lokaludvalg samarbejder allerede med Teknik- og Miljøforvaltningen om fx naturpleje i Valbyparken, byttemarkeder, renholdelsesdage og vanding af urbane plantekasser på Toftegårds Plads. Valby er også meget interesseret i at være test-bydel for nye initiativer.

Venlig hilsen

Henrik Palsmar

Formand for miljøgruppen i Valby Lokaludvalg

Michael Fjeldsøe

Formand for Valby Lokaludvalg